Diari Oficial de la Generalitat Valenciana


Sumari del DOGV 5768, del 22-05-2008 (2008/6220)

LLEI 5/2008, de 15 de maig, de la Generalitat, de Creació del Col·legi Professional de Llicenciats en Cièncias Ambientals de la Comunitat Valenciana.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2008/05/15/5/dof/vci/html**

### Dades del document

Número de DOGV
:   5768

Data del DOGV
:   22-05-2008

Secció del DOGV
:   I. DISPOSICIONS GENERALS

Número del document
:   2008/6220


Data del document
:   15-05-2008

Organisme emissor
:   Presidència de la Generalitat

Tipus de document
:   Llei

Descriptors 

:   * biologia
    * ciències biològiques
    * ecologia
    * ciències de la terra
    * col·legi professional
    * legislació

LLEI 5/2008, de 15 de maig, de la Generalitat, de Creació del Col·legi Professional de Llicenciats en Cièncias Ambientals de la Comunitat Valenciana. [2008/6220]  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les Administracions Públiques, i en l'article 36 preveu que la llei regularà les peculiaritats pròpies del règim jurídic dels Col·legis Professionals. La legislació bàsica estatal en esta matèria es troba recollida en la Llei 2/1974, de 13 de febrer, sobre Col·legis Professionals, modificada per la Llei 74/1978, de 26 de desembre; el Reial Decret Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals, i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Serveis.  
Per la seua banda, l'Estatut d'Autonomia de la Comunitat Valenciana confereix a la Generalitat la competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució. Fent ús d'aquestes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de Col·legis Professionals amb l'àmbit d'actuació a la Comunitat Valenciana es farà mitjançant una Llei de la Generalitat.  
L'article 45 de la Constitució Espanyola estableix que tots tenen dret a gaudir d'un medi ambient adequat per al desenrotllament de la persona, així com el deure de conservar-lo; a més a més, l'interés social per la conservació del mateix ha anat progressivament en augment des de la promulgació de la Carta Magna.  
Tal marc jurídic i social posa de manifest la conveniència de la creació del Col·legi Professional de Llicenciats en Ciències Ambientals de la Comunitat Valenciana, l'àmbit territorial de la qual serà el de la Comunitat Valenciana. La titulació acadèmica oficial exigida als qui pretenguen adquirir la condició de col·legiat és la de llicenciat en Ciències Ambientals, prevista en el Reial Decret 2083/1994, de 20 d'octubre, modificat pels Reials Decrets 371/2001, de 6 d'abril, i 1561/1997, de 10 d'octubre, en compliment de l'article 28 de la Llei Orgànica 11/1983, de 25 d'agost, de Reforma Universitària, i de conformitat amb el, llavors vigent, Reial Decret 1497/1987, de 27 de novembre, modificat per Reial Decret 1267/1994, de 10 de juny, o el de doctor en Ciències Ambientals. Alternativament a l'exigència de la dita llicenciatura, cabrà la incorporació a este Col·legi per homologació o habilitació oficial.  
El buit normatiu entorn de les ciències ambientals posa de manifest, igualment, la conveniència que es regule l'ordenació de l'exercici professional, establint una instància que represente a la professió davant dels poders públics, amb capacitat per a vetlar per la defensa dels seus interessos, i que siguen els propis professionals els qui assumisquen la responsabilitat de definir les regles que han d'observar-se en l'exercici de l'activitat. Això, sense perjuí que la jurisprudència es mostre contrària a la consagració de monopolis professionals, en reconéixer l'existència de competències concurrents entre les diverses professions.  
La creació del Col·legi Professional de Llicenciats en Ciències Ambientals de la Comunitat Valenciana, des del punt de vista de l'interés públic, respon a la necessitat de regulació de les tasques a exercir pels professionals interessats, referides als àmbits de gestió mediambiental, planificació territorial i ciències o tècniques ambientals amb rellevància social i interés general, en estar vinculades a valors constitucionals com el dret al gaudi d'un medi ambient adequat per a la persona i el deure conservar-lo, reconeguts en l'article 45 de la Constitució Espanyola; així com a l'ordenació de l'exercici professional mitjançant l'establiment de criteris deontològics.   
En la redacció del present text legal, i d'acord amb allò que s'ha sol·licitat pels promotors del Col·legi, s'ha tingut present la doctrina del Tribunal Constitucional, recollida pel Consell Jurídic Consultiu de la Comunitat Valenciana, en matèria de col·legiació, en virtut de la qual: «L'article 36 de la Constitució Espanyola no imposa un model únic de Col·legi, per la qual cosa cap tant l'establiment de col·legiació obligatòria com voluntària, que serà opció del legislador en cada supòsit».   
Per tot allò que s'ha exposat, resulta procedent la creació del Col·legi Professional de Llicenciats en Ciències Ambientals de la Comunitat Valenciana, en què s'integren voluntàriament els qui, disposant de la titulació anteriorment citada, pretenguen dedicar-se a l'activitat professional dels Llicenciats en Ciències Ambientals a l'àmbit de la Comunitat Valenciana.  
Article 1. Creació  
Es crea el Col·legi Professional de Llicenciats en Ciències Ambientals de la Comunitat Valenciana, com a corporació de Dret públic, amb personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.   
Article 3. Àmbit personal  
1. El Col·legi Professional de Llicenciats en Ciències Ambientals de la Comunitat Valenciana agrupa els professionals que tinguen la titulació de llicenciat en Ciències Ambientals, prevista en el Reial Decret 2083/1994, de 20 d'octubre, o el de doctor en Ciències Ambientals.  
2. Alternativament a l'exigència de la llicenciatura en Ciències Ambientals, cabrà la incorporació a este Col·legi per homologació o habilitació oficial.  
Article 4. Normativa reguladora  
El dit Col·legi es regirà en totes les seues actuacions per la Llei 2/1974, de 13 de febrer, sobre Col·legis Professionals; per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; pel Decret 4/2002, de 8 de gener, del Consell, pel que es va aprovar en el Reglament de Desplegament de l'esmentada Llei 6/1997, per la seua Llei de creació; pels seus propis Estatuts, per la resta de la normativa interna i per tota la legislació que siga aplicable general o subsidiàriament.  
Article 5. Relacions amb l'administració  
El Col·legi Professional de Llicenciats en Ciències Ambientals de la Comunitat Valenciana es relacionarà amb l'administració de la Generalitat, en els seus aspectes institucionals i corporatius, amb la conselleria que tinga atribuïda la competència en matèria de Col·legis Professionals i, quant a l'exercici de la seua activitat professional, amb la conselleria competent en matèria de medi ambient, sense perjuí de poder relacionar-se també amb altres conselleries o administracions, quant a la matèria de què es tracte.  
DisposicIÓ transitÒria  
Única. Procés constituent  
1. El col·lectiu de promotors de la creació del Col·legi Professional de Llicenciats en Ciències Ambientals de la Comunitat Valenciana designarà entre els seus membres una Comissió Gestora que, en el termini de sis mesos des de l'entrada en vigor de la present Llei, aprovarà uns estatuts provisionals del Col·legi Professional de Llicenciats en Ciències Ambientals de la Comunitat Valenciana, en què es regule la convocatòria i el funcionament de l'Assemblea Col·legial Constituent del dit col·legi, de la qual formaran part tots els professionals que van subscriure la petició, així com aquells que s'incorporen al col·lectiu que va formular la mateixa en aquest termini. La convocatòria es publicarà en el Diari Oficial de la Comunitat Valenciana.  
2. L'Assemblea Constituent, en el termini de sis mesos, comptadors des de l'aprovació dels Estatuts provisionals, elaborarà i aprovarà els Estatuts definitius del Col·legi Professional de Llicenciats en Ciències Ambientals de la Comunitat Valenciana i eligirà els membres dels òrgans col·legials de govern.  
3. L'acta de l'Assemblea Constituent es remetrà a la conselleria de Justícia i Administracions Públiques o òrgan competent en matèria de Col·legis Professionals, i inclourà la composició dels seus òrgans de govern i els Estatuts del Col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana.  
DisposiciÓ final  
Única. Entrada en vigor  
La present Llei entrarà en vigor l'endemà de la seua publicació en el Diari Oficial de la Comunitat Valenciana  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 15 de maig de 2008  
El president de la Generalitat,  
FRANCISCO CAMPS ORTIZ


Còpia Permalink ELI